ธอส.เปิดประมูลNPAลดสูงสุด60%
ธอส. เผยทรัพย์ NPA ยังโดนใจลูกค้า ไตรมาสแรกปี 2562 ขายได้แล้ว 1,095 ล้านบาท จัดงานประมูลทรัพย์เสาร์นี้ ลดสูงสุด 60%
25 เม.ย. 2562

ธอส. เผยทรัพย์ NPA ยังโดนใจลูกค้า ไตรมาสแรกปี 2562 ขายได้แล้ว 1,095 ล้านบาท จัดงานประมูลทรัพย์เสาร์นี้ ลดสูงสุด 60%
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า วันที่ 27 เม.ย. 2562 ธอส. จัดงานประมูลทรัพย์ NPA คุณภาพดี ทำเลเด่น จำนวนกว่า 4,100 รายการทั่วประเทศ ทั้งประเภท บ้านเดี่ยว ทาวน์เฮ้าส์ บ้านแฝด อาคารพาณิชย์ ห้องชุด และที่ดินเปล่า มาเปิดประมูลในราคาพิเศษ แบ่งเป็นทรัพย์ในกรุงเทพฯ และปริมณฑล จำนวน 854 รายการ ซึ่งให้ส่วนลดถึง 50% จากราคาปกติ จำนวนถึง 74 รายการ
ปี 2561 ธนาคารสามารถจำหน่ายทรัพย์ NPA คิดเป็นมูลค่าถึง 4,258 ล้านบาท สูงกว่าเป้าหมายซึ่งตั้งไว้ที่ 3,900 ล้านบาท จำนวนถึง 358 ล้านบาท และล่าสุด ณ วันที่ 31 มี.ค. 2562 ธนาคารสามารถจำหน่ายทรัพย์ได้แล้ว 1,095 ล้านบาท สาเหตุสำคัญที่ทำให้ทรัพย์ NPA ของ ธอส.ยังเป็นที่นิยมของประชาชน คือ ธนาคารนำมาลดภาระให้กับลูกค้าประชาชน อาทิ มาตรการผ่อนดาวน์ดอกเบี้ย 0% นาน 60 เดือน สำหรับผู้มีรายได้ไม่เกิน 2.5 หมื่นบาท/เดือน ที่ต้องการซื้อทรัพย์ NPA มูลค่าไม่เกิน 2 ล้านบาท มาตรการผ่อนดาวน์ไม่ต่ำกว่า 40% แต่ไม่เกิน 50% ของราคาซื้อขาย ดอกเบี้ย 0% นาน 48 เดือน และมาตรการสินเชื่อดอกเบี้ย 0% นาน 2 ปีแรก สำหรับผู้ที่เทเงินดาวน์ไม่ต่ำกว่า 20% ของราคาที่ซื้อได้
สำหรับปี 2562 ธนาคารกำหนดเป้าหมายในการจำหน่ายทรัพย์ไว้ที่ 3,900 ล้านบาท โดยมั่นใจว่าจะสามารถจำหน่ายได้ตามเป้าหมายเช่นเดิม